Diari Oficial de la Generalitat Valenciana


Sumari del DOGV 6254, del 27-04-2010 (2010/4226)

RESOLUCIÓ de 13 d'abril de 2010, del director general de l'Institut Valencià de Finances, per la qual es convoca la provisió definitiva d'una plaça de tècnic de recuperacions, adscrita al Departament d'Assessoria Jurídica i Recuperacions, de l'Àrea de Secretaria General.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6254

Data del DOGV
:   27-04-2010

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2010/4226


Data del document
:   13-04-2010

Organisme emissor
:   Institut Valencià de Finances

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 13 d'abril de 2010, del director general de l'Institut Valencià de Finances, per la qual es convoca la provisió definitiva d'una plaça de tècnic de recuperacions, adscrita al Departament d'Assessoria Jurídica i Recuperacions, de l'Àrea de Secretaria General. [2010/4226]
Segons el que disposa l'article 8 del II Conveni Col·lectiu per al personal laboral al servici de la Generalitat, i en virtut de les facultats conferides en el Reglament de l'Institut Valencià de Finances, aprovat per Decret 83/1994, de 26 d'abril, del Consell i modificacions posteriors, i delegades per mitjà de l'acord del Consell General de l'Institut Valencià de Finances, de data 30 de març de 2009.
L'Institut Valencià de Finances (IVF), entitat de dret públic, adscrita a la Conselleria d'Economia, Hisenda i Administració Pública, necessita cobrir una plaça de tècnic de recuperacions, amb la categoria de tècnic superior, adscrita al Departament d'Assessoria Jurídica i Recuperacions, de l'Àrea de Secretaria General, per a complir els objectius que conformen el seu pla estratègic i l'eficient exercici de funcions de caràcter tècnic relacionades amb el seguiment de les operacions formalitzades per l'Institut Valencià de Finances, i les pròpies d'assessorament en dret a les distintes àrees de l'institut.
Convocatòria lliure 1/2010
Denominació del lloc: tècnic de recuperacions, referència SG07
Número de lloc: 1
Naturalesa jurídica: laboral indefinit, grup A.
Sistema: concurs oposició
Bases de la convocatòria
Primera. Objecte de la convocatòria
1.1. La present convocatòria té com a objecte la selecció de personal, per mitjà del sistema de concurs oposició, d'accés lliure, per a cobrir un lloc de treball del grup A, per a l'exercici de les funcions de tècnic de recuperacions.
1.2. Les característiques del lloc estan definides en l'annex I.
Segona. Condicions generals dels aspirants
2.1. Per a ser admés a estes proves selectives, serà necessari:
2.1.1. Ser espanyol o nacional d'un estat membre de la Unió Europea o nacional del Regne de Noruega o de la República d'Islàndia. També podran participar-hi el cònjuge, descendents i descendents del cònjuge, dels espanyols i dels nacionals de països membres de la Unió Europea, de Noruega o d'Islàndia, sempre que no estiguen separats de dret, menors de 21 anys o majors d'esta edat que visquen a les seues expenses.
Igualment s'estendrà a les persones incloses en l'àmbit dels tractats internacionals subscrits per la Comunitat Europea i ratificats per Espanya, en els quals s'apliquen la lliure circulació de treballadors.
2.1.2. Tindre complits 18 anys i no haver arribat a l'edat de jubilació.
2.1.3. Estar en possessió del títol de Dret, o haver complit les condicions per a obtindre'l abans de la finalització del termini de presentació de sol·licituds.
2.1.4. En el cas de titulacions obtingudes en l'estranger haurà d'estar-se en possessió de la credencial que acredite la seua homologació.
2.1.5. Posseir la capacitat física i psíquica necessària per a l'exercici de les funcions dels llocs de treball oferits.
2.1.6. No trobar-se inhabilitat o inhabilitada penalment per a l'exercici de funcions públiques.
2.1.7. No haver sigut separat o separada per mitjà d'expedient disciplinari, de qualsevol administració o ocupació pública.
2.1.8. Els aspirants la nacionalitat dels quals no siga l'espanyola hauran d'acreditar, igualment, no estar sotmesos a sanció disciplinària o condemna penal que impedisca, en el seu estat, l'accés a la funció pública.
2.2. Les condicions per a ser admés a les proves, hauran de reunir-se en el moment de finalització del termini de presentació de sol·licituds i mantindre's durant tot el procés selectiu, fins al moment de la presa de possessió.
Tercera. Aspirants amb discapacitació
3.1. El tribunal establirà, per a les persones discapacitades que així ho sol·liciten, les adaptacions necessàries per a la realització de les proves. A este efecte, els interessats hauran de formular la petició corresponent en la sol·licitud de participació en la present oposició, seguint les instruccions establides en la base 6.3.2.
3.2. Si en el desenvolupament de les proves se susciten dubtes raonables al tribunal respecte a la compatibilitat funcional d'un aspirant, podrà demanar el dictamen corresponent de la comissió mixta de discapacitats, i en este cas l'aspirant podrà participar condicionalment en el procés selectiu, i quedarà en suspens la resolució definitiva sobre l'admissió o exclusió de les proves fins a la recepció del dictamen.
Quarta. Sol·licituds
Els qui desitgen prendre part en estes proves selectives hauran d'emplenar la sol·licitud que figura com a model en l'annex III de la present convocatòria i que es troba disponible en la pàgina web de l'institut ().
Cinquena. Drets d'examen
Els drets d'examen seran de 20 euros i s'ingressaran en Bancaixa, (CCC) 2077 0735 352125353857, del qual és titular l'IVF.
El pagament de la taxa es justificarà per mitjà del justificant oportú, que l'entitat bancària on s'haja efectuat l'ingrés farà constar en l'exemplar corresponent de l'imprés de sol·licitud.
La falta de la justificació del pagament dels drets d'examen determinarà l'exclusió de l'aspirant.
Les persones amb discapacitat igual o superior al 33%, estan exemptes del pagament dels drets d'examen. Estos aspirants hauran de presentar certificació de la Conselleria de Benestar Social o òrgans competents d'altres administracions públiques que acredite discapacitat igual o superior al 33% i ho facen constar marcant una creu en l'apartat 39.3 de la sol·licitud.
Així mateix, estan exempts del pagament els membres de famílies nombroses de categoria especial, els membres de famílies nombroses de categoria general gaudiran d'una bonificació del 50% de la taxa, per a això hauran d'adjuntar el títol de família nombrosa en vigor, expedit per l'òrgan competent de la Conselleria de Benestar Social o òrgans competents d'altres administracions públiques i ho facen constar amb una creu en l'apartat 39.3 de la sol·licitud.
La devolució de les taxes per drets d'examen únicament pertocarà en els supòsits i procediments previstos en l'article 9 del Decret Legislatiu 1/2005, de 25 de febrer, del Consell de la Generalitat, pel qual s'aprova el Text Refós de la Llei de Taxes de la Generalitat.
Sisena. Presentació de sol·licituds
6.1. Les sol·licituds seran dirigides al director general de l'IVF.
6.2. El termini per a la presentació de sol·licituds serà de 20 dies hàbils, comptats a partir de l'endemà de la publicació d'esta convocatòria en el Diari Oficial de la Comunitat Valenciana.
Les sol·licituds es presentaran pels interessats en el Registre de l'IVF, que estarà obert al públic de 09.00 h a 14.00 h de dilluns a divendres i de 17.00 h a 19.00 h de dilluns a dijous (per a horaris especials consultar la pàgina web de l'IVF, ), i que té la seua seu en el núm. 6 de la plaça de Nàpols i Sicília, 46953 València, una vegada pagada la taxa que es fixa en la base 5.
També es podran presentar les sol·licituds en la forma prevista en l'article 38 de la Llei de Règim Jurídic de les Administracions Publiques i del Procediment Administratiu Comú.
6.3. Els aspirants que no posseïsquen la nacionalitat espanyola i, d'acord amb la base 7.7, estiguen exempts de la realització de la prova de castellà, hauran de fer-ho constar amb una creu en l'apartat 39.2 de la sol·licitud.
6.4. L'aspirant, en l'emplenament de la seua sol·licitud, haurà d'observar les instruccions següents:
6.4.1. En l'apartat número 29 de l'imprés de sol·licitud, «forma d'accés», l'aspirant assenyalarà amb una ics (X) sobre la lletra «L» (accés lliure).
6.4.2. Els aspirants amb minusvalideses, que sol·liciten mesures d'adaptació, hauran d'assenyalar amb una ics (X) en la casella 32 el tipus de discapacitat: (F) Física, (P) Psíquica, (S) Sensorial. Podran sol·licitar les mesures d'adaptació que necessiten previstes en els apartats 33 i 34 de l'imprés de sol·licitud, d'acord amb la classificació següent:
1) Eliminació de barreres arquitectòniques i taula adaptada a la cadira de rodes.
2) Ampliació del temps de duració de la prova. Per a poder sol·licitar esta mesura d'adaptació, l'aspirant haurà d'aportar obligatòriament certificat expedit per l'òrgan oficial competent que especifique el diagnòstic i el temps (nombre de minuts) d'ampliació que sol·licita.
3) Augment de la grandària dels caràcters del qüestionari, per dificultat de visió.
4) Necessitat d'intèrpret, a causa de sordesa.
5) Sistema braille d'escriptura, o ajuda d'una persona, per invident.
6) Altres, especificant quines.
6.4.3. Els aspirants de nacionalitat diferent de l'espanyola hauran d'emplenar els apartats 10 a 15 de la sol·licitud.
6.4.4. En la sol·licitud haurà de constar que s'ha realitzat l'ingrés corresponent dels drets d'examen, per mitjà de la validació per l'entitat col·laboradora en què es realitze l'ingrés, a través de certificació mecànica o, si no n'hi ha, segell i firma.
6.4.5. En cap cas la mera presentació i pagament en l'entitat col·laboradora suposarà la substitució del tràmit de presentació, dins del termini i en la forma escaient, de l'imprés de sol·licitud d'acord amb el que disposa la base 6.2.
Setena. Admissió dels aspirants
7.1. Els aspirants queden vinculats a les dades que han fet constar en les seues sol·licituds, i únicament podran demanar la seua modificació per mitjà d'escrit motivat, dins del termini establit en la base 6 per a la presentació de sol·licituds.
7.2. Una vegada acabat el termini de presentació de sol·licituds, amb verificació prèvia que s'ha realitzat el pagament dels drets d'examen, l'òrgan convocant dictarà resolució, que es publicarà en el tauler d'anuncis de l'IVF i en la seua web que contindrà la relació provisional d'admesos i exclosos a la realització de les proves.
7.3. Els aspirants podran, en el cas d'error o exclusió, esmenar els defectes en què hagen incorregut en la seua sol·licitud, o realitzar les al·legacions que consideren convenient en el termini de 10 dies hàbils comptats a partir de l'endemà de la publicació de la relació provisional d'admesos i exclosos en el tauler d'anuncis de l'IVF i en la seua web , d'acord amb el que establix l'article 71 de la Llei de Règim Jurídic de les Administracions Publiques i del Procediment Administratiu Comú.
7.4. En tot cas, a fi d'evitar errors i, en el supòsit de produir-se, possibilitar la seua esmena dins del termini i en la forma escaient, els aspirants comprovaran no sols que no figuren en la relació provisional d'exclosos sinó, a més, que els seus noms i dades consten correctament en les relacions d'admesos pertinents.
7.5. Una vegada transcorregut el termini anterior, vistes les al·legacions i esmenats els defectes, si és el cas, es dictarà resolució que elevarà a definitiva la llista d'admesos i exclosos a la realització de les proves que es publicarà en el Diari Oficial de la Comunitat Valenciana, en el tauler d'anuncis de l'IVF i en la seua web .
7.6. En la resolució per mitjà de la qual es fa pública la llista definitiva d'admesos a la realització de les proves s'establirà, amb almenys 15 dies d'antelació, la data, el lloc de realització i l'hora de començament de la primera part de la prova.
7.7. Prova de coneixement del castellà per als aspirants que no posseïsquen la nacionalitat espanyola:
Amb caràcter previ a la realització de les proves de la fase d'oposició, els aspirants que no posseïsquen la nacionalitat espanyola i, del seu origen, no es desprenga el coneixement del castellà, hauran d'acreditar-ne el coneixement per mitjà de la realització d'una prova, en la qual es comprovarà que posseïxen un nivell adequat de compressió i expressió oral i escrita en esta llengua.
El contingut d'esta prova s'ajustarà al que disposa el Reial Decret 826/1988, de 20 de juliol (BOE del 29), pel qual s'establixen diplomes acreditatius del coneixement de l'espanyol com a llengua estrangera.
La prova es qualificarà com a o , i cal obtindre la valoració d'apte per a passar a realitzar les proves de la fase d'oposició.
Queden eximits de realitzar esta prova els que estiguen en possessió del Diploma Superior d'Espanyol com a Llengua Estrangera establit pel Reial Decret 826/1988, de 20 de juliol, modificat i completat pel Reial Decret 1/1992, de 10 de gener, o del Certificat d'Aptitud en Espanyol per a Estrangers expedit per les escoles oficials d'idiomes, o acrediten estar en possessió d'una titulació acadèmica espanyola expedida per l'òrgan oficial competent en el territori espanyol.
8. Proves selectives
8.1. El procediment de selecció dels aspirants serà el de concurs oposició, consistirà en la realització d'una prova escrita de caràcter obligatori i eliminatori, una prova oral de caràcter obligatori, i una baremació de mèrits.
8.2. Desenvolupament de la fase d'oposició:
La fase d'oposició consistirà en la realització d'una prova escrita estructurada en dos parts de caràcter obligatori i eliminatori, que es faran en la mateixa sessió, i d'una prova oral.
8.2.1 Primera part: consistirà a contestar per escrit un qüestionari de preguntes, que versaran sobre les matèries arreplegades en el bloc general del temari que consta en l'annex II.
8.2.2. Segona part: consistirà a contestar per escrit un qüestionari de preguntes i/o supòsits pràctics que versaran sobre les matèries arreplegades en el bloc específic del temari de l'annex II.
8.2.3. Prova oral. Consistirà en la contestació i aclariment de qüestions relacionades amb els exàmens mencionats prèviament, així com de totes aquelles que el tribunal estime convenient, per a contrastar l'adequació del perfil professional, aptituds, motivacions i possibles iniciatives del o de la concursant per al millor exercici de les funcions del lloc convocat.
8.3. Qualificació de la prova.
8.3.1. La primera part o prova de coneixements generals, es qualificarà de 0 a 20 punts, i caldrà obtindre un mínim de 10 punts per a superar-la.
8.3.2. La segona part o prova de coneixements específics es qualificarà de 0 a 40 punts, i caldrà obtindre un mínim de 20 punts per a superar-la. Només es qualificarà esta prova quan s'haja superat la prova de coneixements generals.
8.3.3. La prova oral es qualificarà amb una puntuació de fins a 15 punts. Només es realitzarà esta prova si s'ha superat la prova de coneixements específics.
8.3.4. Per a superar la fase d'oposició, haurà d'haver-se obtingut la puntuació mínima requerida per a superar cada una de les dos proves selectives escrites
8.3.5. La puntuació total de les proves selectives vindrà determinada, per la suma de les puntuacions obtingudes en cada una de les parts.
8.4. Qualificació final de la fase d'oposició.
La fase d'oposició es valorarà amb un total de 75 punts, i caldrà obtindre un mínim de 30 punts per a superar-la.
8.5. Fase de concurs.
Només podran participar en la fase de concurs, els aspirants que hagen superat la fase d'oposició.
Els mèrits al·legats pels participants, dins del termini establit, hauran d'haver sigut obtinguts o computats fins a la data de finalització del termini de presentació de les sol·licituds previstes en la base 6.
La puntuació màxima en la fase de concurs serà de 25 punts que es distribuiran d'acord amb el barem que figura en l'annex IV.
8.6. Puntuació final del concurs oposició.
La puntuació final del concurs oposició s'obtindrà sumant la puntuació obtinguda en ambdues fases.
A continuació es configurarà una llista ordenada per puntuació de major a menor que s'interromprà quan el nombre d'inclosos en esta coincidisca amb el nombre de llocs convocats. Esta constituirà la llista definitiva d'aprovats.
Els casos d'empat que es produïsquen es dirimiran de la manera següent: caldrà ajustar-se, en primer lloc, a la major puntuació obtinguda en la fase d'oposició i, si persistix l'empat este es dirimirà per la major puntuació obtinguda en els distints apartats del barem del concurs, pel mateix ordre en què figuren relacionats.
Si encara persistix l'empat, es dirimirà per ordre alfabètic del primer cognom dels aspirants empatats, este ordre s'iniciarà per la lletra que resulte del sorteig realitzat per part de la Generalitat Valenciana per a estos efectes per a l'any actual i si no n'hi ha per a l'any anterior.
Novena. Desenvolupament de les proves selectives
Les proves selectives escrites es realitzaran en el lloc, la data i l'hora que s'establisca en la resolució per la qual s'aprove i publique en el Diari Oficial de la Comunitat Valenciana la llista definitiva d'admesos a la realització de les proves
Els aspirants seran convocats per a la realització de les proves en crida única, i quedaran decaiguts en els seus drets els aspirants que no hi compareguen a realitzar-les.
Així mateix, els aspirants quedaran decaiguts en el seu dret quan es personen en els llocs de realització, quan ja s'hagen iniciat les proves o per la inassistència a estes, encara quan es dega a causes justificades. Si es tracta de proves orals o altres de caràcter individual i successiu, el tribunal podrà apreciar les causes al·legades i admetre l'aspirant, sempre que estes no hagen finalitzat i la dita admissió no menyscapte el principi d'igualtat amb la resta del personal.
Els aspirants hauran d'observar en tot moment les instruccions dels membres del tribunal o del personal ajudant o assessor durant la realització de les proves, amb vista a l'adequat desenvolupament d'estes. Qualsevol alteració en el normal desenvolupament de les proves, per part d'un o una aspirant, quedarà reflectida en l'acta corresponent, i el dit o la dita aspirant podrà continuar el desenvolupament de l'exercici amb caràcter condicional fins que resolga el tribunal sobre l'incident.
Abans de l'inici de cada part o prova, i sempre que s'estime convenient durant el seu desenvolupament, els membres del tribunal, els seus ajudants o assessors comprovaran la identitat dels aspirants per mitjà de la presentació del DNI, del passaport o del permís de conduir o els documents equivalents per als nacionals d'altres estats, sense que per a este efecte siguen vàlides les fotocòpies compulsades dels documents; així com, si és el cas, de l'exemplar per a l'interessat de la sol·licitud d'admissió a les proves.
Si en qualsevol moment del procés, arriba a coneixement del tribunal que algun dels aspirants no posseïx la totalitat dels requisits exigits, haurà de requerir-li l'acreditació dels dits requisits. Si els requisits en qüestió no són acreditats, en el termini de 10 dies hàbils següents a la notificació del requeriment, el tribunal realitzarà proposta d'exclusió, indicant les inexactituds o falsedats formulades per l'aspirant, a l'òrgan convocant el qual, amb les verificacions oportunes prèvies, dictarà resolució motivada d'exclusió de l'aspirant del concurs oposició.
Durant la realització dels exercicis, no està permés fumar ni l'ús de telèfons mòbils.
9.3. Una vegada corregides les proves selectives escrites, el tribunal publicarà en el tauler d'anuncis de l'IVF i en la pàgina web de l'IVF () la llista d'aspirants que les han superat, per ordre de la puntuació total obtinguda, així com el lloc, la data i l'hora per a la realització de la prova oral, amb una antelació mínima de 48 hores.
En totes les proves el tribunal prendrà les mesures que siguen necessàries per a garantir l'anonimat en la valoració d'estes, i seran anul·lats tots aquells exercicis en què es continga alguna marca que puga identificar el seu autor.
Deu. Publicitat de les llistes
10.1. Al finalitzar cada una de les proves (escrita i oral), de què consta la fase d'oposició, el tribunal publicarà en el lloc d'examen, en la seu de l'IVF, i en la seua pàgina web, http://www.IVF.es, la relació d'aspirants que han superat la prova amb expressió del seu nom, cognoms, DNI i la puntuació obtinguda. S'entendrà que han superat la prova únicament aquells aspirants que hagen obtingut la puntuació mínima exigida per a superar-la, segons s'especifica en la convocatòria.
10.2. Una vegada finalitzada la fase d'oposició, el tribunal, per mitjà d'anunci publicarà en el lloc d'examen, en el tauler d'anuncis de l'IVF i en la seua web , la llista amb la qualificació final de la prova de l'oposició a què fa referència la base 8.3.3 que constituirà la llista dels aspirants que han superat la fase d'oposició, per ordre de puntuació, i que han de passar a la fase de concurs.
Als aspirants inclosos en la llista mencionada se'ls concedirà un termini de 10 dies hàbils perquè presenten, obligatòriament, un currículum acompanyat de tots aquells documents acreditatius dels mèrits previstos en l'annex III. Si els mèrits que s'al·leguen ja consten en el registre de personal IVF, únicament serà caldrà mencionar-los en el currículum, sense aportar els documents corresponents. Només es valoraran els mèrits al·legats en el currículum.
Els aspirants que no presenten currículum es consideraran que desistixen de la seua sol·licitud i renuncien als seus drets, als efectes del que preveuen els articles 90 i 91 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Una vegada baremats els mèrits, el tribunal exposarà en el tauler d'anuncis de l'IVF i en la seua web , la llista provisional d'aspirants amb la puntuació obtinguda en la fase de concurs, desglossada en els distints apartats del barem, i els concedirà un termini de 10 dies hàbils perquè formulen les reclamacions que estimen pertinents en relació amb la baremació.
Una vegada resoltes les possibles reclamacions, el tribunal, per mitjà d'anunci publicarà, en el tauler d'anuncis de l'IVF i en la seua web , la relació definitiva del concurs, així com la llista definitiva d'aspirants aprovats per l'ordre de puntuació total.
En cap cas el tribunal podrà declarar que han aprovat el procés selectiu un nombre superior al de llocs de treball convocats més el previst per a la llista d'espera.
Els casos d'empat es dirimiran de la manera següent: caldrà ajustar-se, en primer lloc, a la major puntuació obtinguda en la fase d'oposició, si persistix l'empat, este es dirimirà per la major puntuació obtinguda en els distints apartats del barem del concurs, pel mateix ordre en què figuren relacionats.
Si encara persistix l'empat, es dirimirà per ordre alfabètic del primer cognom dels aspirants empatats, este ordre s'iniciarà per la lletra que resulte del sorteig en l'àmbit de la Generalitat que s'haja realitzat últimament per a este fi o bé en anys anteriors.
11. Relació definitiva i presentació de documents
11.1. El tribunal de selecció elevarà el director general de l'IVF, per a la publicació en el Diari Oficial de la Comunitat Valenciana, la relació definitiva d'aspirants aprovats, per ordre de puntuació total perquè en el termini de 20 dies des de l'endemà de la publicació aporten a l'IVF els documents següents:
11.1.1. Fotocòpia del DNI o document equivalent per als nacionals d'altres estats a què fa referència la base 2.1.1. degudament compulsada.
11.1.2. Fotocòpia compulsada del títol acadèmic i la resta de requisits exigibles segons el que establix la base 2.1.3 de la convocatòria o certificació acadèmica que acredite haver realitzat tots els estudis per a l'obtenció del títol. En el cas de titulacions obtingudes en l'estranger fotocòpia compulsada de la credencial que acredite l'homologació que corresponga.
11.1.3. Declaració de no haver sigut separat per mitjà d'expedient disciplinari de qualsevol administració o ocupació pública, així com de no trobar-se inhabilitat penalment per a l'exercici defuncions públiques.
Per als aspirants que no posseïsquen la nacionalitat espanyola, esta declaració es referirà a no estar sotmesos a sanció disciplinària o condemna penal que impedisca en el seu estat l'accés a la funció pública.
11.1.4. Certificat mèdic acreditatiu de posseir la capacitat física i psíquica necessària per a l'exercici de les funcions dels llocs de treball oferits.
11.1.5. Els que superen les proves selectives acreditaran els seus coneixements de valencià per mitjà de la presentació d'un de documents previstos en l'article 16.1 del Decret 33/1999, de 9 de març, del Govern Valencià.
Els que no puguen acreditar estos coneixements, conforme al que establix l'article 53 de la Llei de la Funció Pública Valenciana, hauran d'assistir als cursos específics que a este efecte es convoquen. Aquells que no els superen seguiran obligats a fer els successius cursos que l'administració organitze per a l'adquisició del coneixement de valencià exigible.
11.2. Els aspirants seleccionats que dins del termini indicat i llevat de casos de força major, no presenten la documentació acreditativa o d'esta es deduïsca que no complixen algun dels requisits exigits, no podran ser nomenats personal de la Generalitat Valenciana, sense perjuí de la responsabilitat en què puguen haver incorregut per falsedat en les seues sol·licituds de participació. La plaça no ocupada per l'aspirant que no presente la documentació quedarà vacant.
Dotze. Adjudicació
Una vegada transcorregut el termini de presentació de la documentació, el director general d'IVF, dictarà resolució, que es publicarà en el Diari Oficial de la Comunitat Valenciana, de nomenament com a personal laboral indefinit de l'IVF, amb un període de prova de 4 mesos, i d'adjudicació del lloc de Tècnic de Recuperacions, del grup A, a la persona aprovada a què fa referència la base 10.4, d'acord amb la puntuació obtinguda.
Tretze. Llista de reserva
Una vegada finalitzada la fase de concurs, el tribunal podrà configurar una llista de reserva amb aquells deu candidats que hagen superat les dues proves de la fase d'oposició, hagen passat a la fase de barem, i hagen obtenint la major puntuació global per davall del candidat triat per a l'adjudicació de la plaça.
Esta llista de reserva es publicarà en el tauler d'anuncis de l'IVF, en la pàgina web de l'IVF () i en el Diari Oficial de la Comunitat Valenciana, i tindrà una validesa de dos anys des del moment de la publicació en el Diari Oficial de la Comunitat Valenciana.
Durant el termini de vigència mencionat, els aspirants inclosos en esta llista de reserva podran ser cridats per a substituir l'aspirant seleccionat per a cobrir el lloc de treball, en el cas que no haja superat el període de prova establit o es produïsca la seua renúncia o baixa. Així mateix, en el supòsit de produir-se noves vacants d'idèntiques característiques a les del lloc de treball convocat, podran ser cobertes, amb caràcter definitiu o temporal, pels aspirants que conformen la llista de reserva.
Catorze. Tribunals
14.1. El tribunal de selecció de la convocatòria, estarà compost per cinc membres, quatre d'ells personal laboral indefinit de l'IVF i un funcionari especialista en la matèria, funcionari de la Generalitat Valenciana, s'haurà de designar el mateix nombre de suplents, i haurà de tindre la composició següent: president/a, secretari/ària i tres vocals, dels quals un pertanyerà al Comité d'Empresa.
14.2. La relació nominal dels membres del tribunal serà:
President: Francisco Sanz Mira, director de l'Àrea d'Administració i Recursos. Suplent: Carmen Naval Ferris, cap del Departament de Gestió Econòmica, Administrativa i Recursos Humans
Secretari: Javier Gomar Parra, cap de l'Assessoria Jurídica. Suplent: Alejandra Gil Ginestar, cap del Departament de Coordinació, Organització i Control.
Vocals:
Josep Mansó Planes, director de l'Àrea de Secretaria General. Suplent: Enrique Montes Estellés, director de l'Àrea d'Inversions
Carlos Torres Gimeno, lletrat de l'Advocacia General de la Generalitat. Suplent: lletrat que designe l'Advocacia General de la Generalitat.
Artemisa Parra del Valle, com a representant del Comité d'Empresa. Suplent: Salvador Contell García.
14.3. El tribunal, per a la realització de les proves podrà designar els col·laboradors, ajudants i assessors especialistes que estime oportuns.
14.4. Corresponen al tribunal les funcions relatives a la determinació concreta del contingut de les proves i a la qualificació dels aspirants, tant en la fase de l'oposició com en la fase del concurs, així com, en general, l'adopció de totes les mesures que siguen necessàries amb vista al correcte desenvolupament de les proves selectives.
14.5. Els membres del tribunal, així com els assessors, s'hauran d'abstindre i podran ser recusats pels interessats quan concórreguen en ells circumstàncies de les previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.
Així mateix, s'hauran d'abstindre aquells que hagen realitzat tasques de preparació d'aspirants en els cinc anys anteriors a la publicació d'esta convocatòria.
14.6. A efectes de comunicacions i de qualssevol altra incidència el tribunal tindrà la seua seu en l'IVF (plaça de Nàpols i Sicília núm. 6, 46930 València).
14.7. El funcionament del tribunal s'adaptarà al que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i la resta de normativa vigent.
15. Recursos
15.1 La present convocatòria, les seues bases i tots els actes administratius que siguen dictats en el seu desenvolupament, excepte les actuacions del tribunal, podran ser impugnats per les persones interessades per mitjà de la interposició del recurs contenciós administratiu en el termini de dos mesos comptats des de l'endemà de la publicació, davant del Tribunal Superior de Justícia de la Comunitat Valenciana, de conformitat amb el que disposen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com en els articles 14.2 i 46 de la Llei 29/1998, de 13 de juliol, reguladora de la Jurisdicció Contenciosa Administrativa. No obstant això, es podrà interposar potestativament recurs de reposició davant del mateix òrgan que va dictar l'acte que es recorre, en el termini d'un mes comptat des de l'endemà de la publicació, o qualsevol altre recurs que estime procedent per a la defensa dels seus interessos.
15.2. Contra les resolucions i actes del tribunal, així com contra els actes de tràmit, que impedisquen continuar el procediment o produïsquen indefensió podrà interposar-se recurs ordinari davant de l'autoritat que els va nomenar, en el termini d'un mes, a partir de l'endemà de la publicació de l'acord corresponent del tribunal.
València, 13 d'abril de 2010.- El director general de l'IVF: Jorge Vela Bargues.
ANNEX I
1. Identificació
Referència: SG07
Denominació: tècnic de recuperacions
Grup professional: tècnic superior (Grup A)
Nivell retributiu: tècnic superior
Àrea: Secretaria General
Departament: Assessoria Jurídica i Recuperacions
Dependència funcional: cap de l'Assessoria Jurídica i Recuperacions
2. Funcions
Funcions bàsiques: realitzar, d'acord amb les directrius del cap de l'assessoria, les activitats i tasques de caràcter tècnic necessàries per al desenvolupament de les funcions assignades a esta i relacionades amb el seguiment d'operacions formalitzades, amb especial dedicació a les tasques de recuperacions. Així mateix prestarà suport jurídic a les distintes àrees de l'Institut.
Requisits i mèrits preferents
Requisits:
- Títol de Llicenciat en Dret.
Mèrits preferents:
- Coneixements en matèria de dret constitucional i autonòmic, administratiu, hisenda pública, dret públic del sistema financer, dret comunitari europeu, dret civil, i en especial en dret mercantil i concursal.
- Experiència en llocs semblants a l'oferit, exercits en administracions públiques i empreses públiques o privades, nacionals o estrangeres.
- Títol de doctor en la llicenciatura exigida.
- Diplomes, cursos i seminaris, impartits o rebuts sobre temes jurídics i/o econòmics relacionats amb les funcions del lloc.
- Publicacions sobre temes relacionats amb les funcions del lloc, i en particular sobre matèria concursal.
- Altres titulacions universitàries o postuniversitàries en especial relacionades amb dret, ciències econòmiques, empresarials o administració d'empreses.
- Coneixement d'aplicacions informàtiques estàndard en l'entorn Windows, i en especial l'ús de bases de dades jurídiques.
- Coneixements d'anglés i valencià
ANNEX II
Bloc general
Dret civil
Tema 1. El concepte de dret. La persona jurídica: La seua naturalesa i classes. Constitució, capacitat, representació, domicili, nacionalitat i extinció. Les coses. Classes: béns mobles i immobles; béns de domini públic i de propietat privada. El patrimoni: els seus tipus.
Tema 2. La successió mortis causa. Classes. L'herència. Situacions en què puga trobar-se l'herència. Adquisició de l'herència; l'acceptació. Classes. Efectes de l'acceptació pura i simple. La successió testamentària. El testament. Classes. Revocació del testament. La successió forçosa i la llibertat de testar. La successió intestada.
Tema 3. El fet i l'acte jurídic. El negoci jurídic. Elements essencials. La voluntat: els vicis del consentiment; normes del Codi Civil sobre vicis del consentiment.
Tema 4. La representació en el negoci jurídic. Representació directa i indirecta. Representació voluntària i legal. El poder irrevocable. L'autocontracte. La subsistència del poder extingit. Influència del temps en les relacions jurídiques. Còmput del temps. La prescripció i les seues classes. Examen especial de la prescripció extintiva. La caducitat.
Tema 5. El dret real: naturalesa i caràcters. La seua diferència amb el dret de crèdit. La possessió: concepte i naturalesa jurídica. Classes de possessió. Adquisició, conservació, pèrdua i recuperació de la possessió. Efectes de la possessió. La protecció. Drets reals de garantia; formes de garantia real. La penyora. L'anticresi. Concepte dels censos. El dret de superfície. Dret de sobreelevació i subedificació.
Tema 6. L'obligació. Naturalesa i elements: subjectes, objecte i vincle. Les fonts de les obligacions. Les obligacions naturals en el Codi Civil. Classes d'obligacions pel subjecte i pel vincle; unilaterals i recíproques, mancomunades i solidàries. Obligacions pures, condicional i a termini.
Tema 7. Compliment de les obligacions. Incompliment: mora, dol, culpa, cas fortuït i força major. Efectes de l'incompliment; compliment forçós en forma específica. Causes d'extinció de les obligacions. El pagament; naturalesa i requisits. Formes especials de pagament; imputació de pagaments, dació en pagament, pagament per cessió de béns i consignació. Pèrdua de la cosa deguda. Confusió de drets. Condonació del deute. La compensació. La novació. Assumpció de deute.
Tema 8. El contracte. Elements essencials: capacitat dels contractants, objecte i forma. Referència a la contractació electrònica. Perfecció i consumació del contracte. Interpretació dels contractes.
Tema 9. Ineficàcia dels contractes. Inexistència, nul·litat i anul·labilitat: les seues causes i efectes. Confirmació dels contractes. Rescissió; contractes i pagaments rescindibles. L'acció revocatòria o pauliana.
Tema 10. El contracte de compravenda. La donació. El contracte d'arrendament. Règim dels arrendaments urbans. Règim d'arrendament de finques rústiques. El contracte de préstec. El contracte de mandat. El contracte de depòsit. El contracte de societat. El contracte de fiança. Els quasi contractes.
Tema 11. El retracte convencional i els retractes legals. La transmissió de crèdits; les seues causes. El contracte de cessió; requisits i efectes. Cessions especials; la cessió de crèdits litigiosos. El contracte de permuta. La concurrència singular de crèdits des del punt de vista del dret civil. Classificació i prelació de crèdits.
Dret processal
Tema 12. Competència de la Generalitat Valenciana sobre administració de justícia. Composició dels òrgans jurisdiccionals. Règim dels jutjats i tribunals: abstenció i recusació. Les actuacions judicials: els seus requisits. Nul·litat dels actes judicials. Cooperació jurisdiccional. Les resolucions judicials. Els actes de comunicació a les parts; especial menció als actes de comunicació a les administracions públiques.
Tema 13. El procés civil. Principis informadors. La jurisdicció dels tribunals civils: extensió i límits. Qüestions prejudicials. La competència dels òrgans jurisdiccionals civils i mercantils: competència objectiva i competència territorial; el fur territorial de les administracions públiques; competència funcional. La submissió i la connexió: els seus efectes sobre la competència. Declinatòria i inhibitòria.
Tema 14. Les parts en el procés civil; posició jurídica de les parts. Representació i defensa tècnica de les parts; menció especial a la representació, defensa tècnica de les autoritats i empleats de la Generalitat. El litisconsorci: les seues espècies i règim jurídic.
Tema 15. Teoria de l'acció processal; acció, pretensió i demanda; la pretensió com a objecte del procés. Classes de pretensions. Pluralitat de pretensions. Acumulació d'accions i de processos. Ampliació de la demanda. Reconvenció. Actes preparatoris dels juís; diligències preliminars establides en la Llei d'Enjudiciament Civil. Qüestions incidentals; supòsits; procediment per a la seua tramitació.
Tema 16. Actes preparatoris dels juís; diligències preliminars; la demanda; els seus efectes. Actes de desenvolupament del procés civil. La prova; el seu objecte i valoració. Càrrega de la prova. L'interrogatori de les parts. L'interrogatori de testimonis.
Tema 17. La sentència. Els seus efectes jurídics: cosa jutjada formal i cosa jutjada material. Altres formes de terminació del procés: renúncia, desistiment, aplanament, transacció, satisfacció extraprocessal i carència sobrevinguda d'objecte. La suspensió del procés. La caducitat. Eliminació del procés. Acte de conciliació en la Llei d'Enjudiciament Civil. L'arbitratge. La seua naturalesa. Disposicions generals. Anul·lació, revisió i execució del laude. Les costes processals.
Tema 18. Impugnació del procés. Classes de recursos. El recurs de reposició. El recurs d'apel·lació. El recurs de cassació: concepte i fi. Requisits: resolucions contra les quals pertoca; motius del recurs. Procediment del recurs de cassació. Efectes de la sentència.
Tema 19. El procés contenciós administratiu. Naturalesa de la jurisdicció contenciosa administrativa. Àmbit subjectiu i objectiu. Qüestions prejudicials. Competència objectiva i territorial. Tractament processal de la jurisdicció i competència. Mesures cautelars. Diligències preliminars en el procediment en primera o única instància: declaració de lesivitat i requeriment previ en litigis entre administracions públiques. Disposicions generals sobre terminis.
Dret administratiu
Tema 20. Fonts del dret administratiu. La Constitució. La llei: les seues classes. Lleis estatals: lleis orgàniques i ordinàries. Lleis bàsiques. Lleis marc. Lleis de transferència i delegació. Lleis d'harmonització. Disposicions del govern amb valor de llei: reials decrets legislatius i reals decrets lleis. El reglament.
Tema 21. Els actes jurídics de l'administració: públics i privats. Classificació dels actes administratius. L'executivitat dels actes administratius. La invalidesa dels actes administratius: nul·litat de ple dret i anul·labilitat. Les concessions: les seues classes i naturalesa jurídica. Els recursos administratius: concepte, classes i principis generals de la seua regulació.
Tema 22. Els contractes del sector públic: criteris de distinció entre contractes administratius, contractes privats i contractes subjectes a regulació harmonitzada; els actes separables. Legislació vigent, amb especial referència a la Llei de Contractes del Sector Públic: àmbit d'aplicació. Capacitat i solvència dels contractistes. Prohibicions. Procediment i formes d'adjudicació. Perfecció i formalització. Execució i modificació dels contractes. Extinció.
Tema 23. Contractació de les entitats públiques, de les societats i fundacions públiques i la resta de subjectes del sector públic que no siguen administració pública. Règim jurídic del contracte d'obres: actuacions preparatòries i formes d'adjudicació. Execució i modificació. Extinció. Execució d'obres per la mateixa administració. El contracte de concessió d'obres públiques.
Tema 24. Règim dels contractes de gestió de servicis públics. Els contractes de subministrament. Els contractes de servicis. Especialitats del contracte d'elaboració de projectes. Els contractes de col·laboració entre el sector públic i el sector privat.
Tema 25. La responsabilitat patrimonial de l'administració. Procediment general. Procediment abreviat. La responsabilitat de les autoritats i personal. Responsabilitat de l'administració per actes dels seus concessionaris i contractistes. La responsabilitat per actes legislatius.
Tema 26. Patrimoni de les administracions públiques: concepte i classificació. Béns de domini públic i béns patrimonials: concepte legal i principis relatius a estos.
Tema 27. L'Estatut Bàsic de l'Empleat Públic. La funció pública. Personal al servici de l'administració: les seues classes. El sector públic valencià: entitats de dret públic, societats i fundacions.
Dret financer i tributari
Tema 28. L'activitat financera: concepte i naturalesa. El dret financer i el dret tributari: les seues fonts. El dret de les despeses públiques: la Llei General Pressupostària i la Llei d'Hisenda Pública de la Generalitat: principis generals i prerrogatives de la hisenda pública. Règim de la hisenda pública: drets econòmics i obligacions exigibles: prescripció de les obligacions.
Tema 29. El sistema de finançament autonòmic. La Llei Orgànica de Finançament de les Comunitats Autònomes: principis generals. Organització administrativa estatal i de la Comunitat Valenciana en matèria tributària.
Dret comunitari europeu
Tema 30. La Unió Europea. El dret originari: els tractats constitutius. El dret derivat: els reglaments, les directives i les decisions. La política de lliure competència. Els acords entre empreses. L'abús de posició dominant. Les empreses públiques i aquelles a les quals se'ls concedisquen drets especials o exclusius. Les ajudes públiques. Ajudes compatibles. Examen de les ajudes per la comissió.
Bloc específic
Dret civil
Tema 31. Concepte i caràcters del dret real d'hipoteca. Tipus d'hipoteca en el dret espanyol. Constitució de les hipoteques voluntàries: capacitat, forma. Hipoteques constituïdes unilateralment. Béns hipotecables, no hipotecables i hipotecables amb especials modalitats. El concepte de tercer posseïdor. La venda de la finca hipotecada. Extensió de la hipoteca amb relació a la finca hipotecada i les obligacions que garantix. Cessió i subrogació de crèdits hipotecaris, amb especial referència a la regulació de la subrogació i modificació de préstecs hipotecaris per entitats financeres. Obligacions que poden ser garantides amb hipoteca.
Tema 32. El dret hipotecari. El registre de la propietat. Demarcació dels registres. Els llibres del registre; assentaments que es practiquen i les seues classes. Publicitat formal del registre. Els principis hipotecaris. Principi d'inscripció. Classes d'inscripció pels seus efectes. La inadmissibilitat dels documents no inscrits.
Tema 33. El principi de rogació. La legitimació i el principi de legitimació registral. Abast i conseqüències substantives d'este principi. Els seus efectes processals: la protecció possessòria dels drets inscrits en la Llei d'Enjudiciament Civil. El principi de la fe pública registral. Requisits: examen de l'article 34 de la Llei Hipotecària. Excepcions a la fe pública registral.
Tema 34. Efectes de la inscripció. Les condicions suspensives i resolutòries en relació amb el registre de la propietat. El preu ajornat: examen dels articles 10 i 11 de la Llei Hipotecària. El principi de prioritat: l'article 17 de la Llei Hipotecària. El principi de tracte successiu. Les prohibicions de disposar: els articles 26 i 27 de la Llei Hipotecària.
Tema 35. Els drets inscriptibles en la legislació vigent. Drets que no poden inscriure's i drets que no necessiten ser inscrits. Anotació preventiva d'embargament.
Tema 36. L'urbanisme i el registre de la propietat. Actes i títols inscriptibles. Aspectes registrals de l'execució del planejament. Inscripcions d'obra nova. Reflex registral dels processos judicials en matèria d'urbanisme. L'anotació preventiva: Concepte i efectes generals.
Tema 37. Hipoteques legals: la seua naturalesa. Prelació dels crèdits tributaris i la resta de crèdits de dret públic: la seua relació amb el registre de la propietat. Efectes de la hipoteca. L'acció real i l'acció personal en l'execució hipotecària. Juí executiu contra béns hipotecats. La venda extrajudicial. Procediment d'execució directa contra els béns hipotecats. Especialitats de l'acció d'execució hipotecària en cas de concurs.
Tema 38. Efectes de l'execució hipotecària respecte dels tercers posseïdors i la resta de titulars de drets reals. Extinció i cancel·lació de les hipoteques. Prescripció de l'acció hipotecària. Concordança entre el Registre de la Propietat i la realitat jurídica: mitjans d'obtindre-la. Immatriculació: els seus modes. Doble immatriculació. Expedients de domini. Certificacions de domini. La represa del tracte. La hipoteca mobiliària i la penyora sense desplaçament de possessió. Disposicions comunes i especials sobre constitució, contingut i extinció. Procediments d'execució. Breu referència al registre de béns mobles i al registre de condicions generals de contractació.
Dret mercantil
Tema 39. El procediment de concurs. Extensió de la jurisdicció del jutge del concurs. Procediment de declaració. L'administració concursal. L'informe de l'administració concursal: estructura, regles d'insinuació, reconeixement i impugnació. Tramitació de la fase de conveni i liquidació. Normes processals especials en cas de concurs. L'incident concursal i el seu règim de recursos. Breu referència al Reglament (CE) 1346/2000, de 29 de maig, i a la regulació de les insolvències transfrontereres. El concurs: la Llei Concursal. Pressupost subjectiu i objectiu del concurs. La interlocutòria de declaració de concurs. Efectes sobre els creditors, els crèdits i els contractes. Determinació de la massa activa. Les accions de reintegració patrimonial. La massa passiva i els crèdits contra la massa: classificació i pagament. El conveni: contingut i els seus efectes. Efectes de l'obertura de la fase de liquidació. Les causes de conclusió del concurs i la seua reobertura: efectes. La qualificació del concurs.
Tema 40. El dret mercantil: concepte, contingut i fonts. L'empresa mercantil; els negocis sobre l'empresa mercantil. El Registre Mercantil: organització, principis, objecte d'inscripció. Publicitat material i formal.
Tema 41. La societat mercantil: concepte, naturalesa i classes. La societat irregular. La societat regular col·lectiva. La societat comanditària simple. La societat comanditària per accions.
Tema 42. La societat de responsabilitat limitada. La societat anònima. Òrgans de la societat anònima. Junta general. El consell d'administració. Comptes anuals de la societat anònima.
Tema 43. Transformació, fusió i escissió de societats mercantils. Especial referència a les societats anònimes i de responsabilitat limitada. Dissolució de societats mercantils. Causes generals. Causes especials aplicables a les societats anònimes, de responsabilitat limitada, col·lectives i comanditàries. L'anomenada dissolució parcial. Liquidació de societats mercantils. Operacions que comprén. L'emissió d'obligacions: principals aspectes del seu règim jurídic.
Tema 44. La propietat industrial. L'Oficina Espanyola de Patents i Marques. Patents. Marques.
Tema 45. Entitats de crèdit: bancs, caixes d'estalvi i cooperatives de crèdit. Institucions d'inversió col·lectiva. L'Institut Valencià de Finances.
Tema 46. Títols de crèdit: concepte, caràcters i classes. Títols nominatius, a l'ordre i al portador. La lletra de canvi. El pagaré. El xec.
Tema 47. Obligacions i contractes mercantils. La comissió mercantil. La representació en el dret mercantil. El contracte de comptes en participació. El depòsit mercantil. Els préstecs mercantils. La compravenda i la permuta mercantils. El contracte d'assegurança. Concepte, naturalesa i regulació. Classes. Elements personals, reals i formals. Contingut.
Tema 48. Els mercats de valors: concepte i enumeració. Els subjectes dels mercats de valors. La Comissió Nacional del Mercat de Valors. Admissió d'efectes a cotització. Els valors representats per mitjà d'anotacions en compte. Contractes sobre valors admesos a negociació oficial. Contractes extraborsaris. Pignoració de valors. Ofertes públiques d'adquisició de valors. Regles de transparència de les societats cotitzades. Titulització creditícia i hipotecària.
Dret financer i tributari
Tema 49. L'impost sobre societats. Impost sobre el valor afegit. Impost sobre transmissions patrimonials i actes jurídics documentats. Tributació de les operacions societàries. Imposició de no residents.
Dret processal
Tema 50. L'execució forçosa. Disposicions generals en matèria d'execució. Títols executius. L'eficàcia a Espanya de les sentències dictades pels tribunals estrangers; referència a l'execució en l'àmbit comunitari.
Tema 51. L'execució dinerària. Disposicions generals. Requeriment de pagament. L'embargament de béns. Terceries de domini i de millor dret. El procediment de constrenyiment. Particularitats de l'execució de béns pignorats. L'execució no dinerària. Execució de sentències en què es condemna les administracions públiques.ANNEX IV
Barem fase concurs
En la fase de concurs a què es referix la base 8.2 de la present convocatòria, la valoració dels mèrits s'efectuarà d'acord amb el barem següent:
A) Experiència professional: fins a 15 punts
1. Es valorarà l'experiència professional dels participants d'acord amb el barem següent:
1.1. Per treballs realitzats l'administració pública, en lloc d'assessor jurídic en matèries relacionades amb les del lloc que es convoca, a raó de 0,13 punts per cada mes complet de servici en actiu.
1.2. Per treballs realitzats en llocs amb funcions equivalents a les del lloc que s'oferta, realitzats en el sector privat, en treballs per compte d'altri, autònoms i professionals, a raó de 0,07 punts per mes complet de servicis en actiu, amb un màxim de 7 punts.
2. L'experiència professional s'acreditarà d'acord amb els criteris següents:
2.1. Els treballs per a administracions públiques s'acreditaran sempre per mitjà de certificació oficial de l'òrgan competent.
2.2. La resta dels treballs per compte d'altri, per mitjà del contracte de treball i certificació de l'empresa de les funcions realitzades, quan estes no es puguen deduir dels termes del contracte, sense que s'admeta contradicció entre ambdós documents. En tot cas, serà obligatòria la presentació de la certificació o vida laboral que acredite haver cotitzat a la Seguretat Social durant tot el temps que s'al·legue en el grup de cotització corresponent a la categoria convocada.
2.3. Per al supòsit de professionals i autònoms, llicència fiscal o IAE, i certificació de col·legiació, quan pertoque, així com certificació o vida laboral que acredite haver cotitzat a la Seguretat Social durant tot el temps que s'al·legue en el grup o grups de cotització corresponents a la categoria convocada. Quan pertoque, i en substitució d'estos documents, s'aportarà certificació oficial que acredite haver cotitzat en el règim especial o en la mutualitat corresponent.
B) Formació. Este concepte es valorarà fins a un màxim de 10 punts, d'acord amb els criteris següents:
1. Titulació acadèmica: fins a 2 punts
Per cada titulació acadèmica oficial, directament vinculada amb la plaça convocada, de nivell igual o superior a l'exigit per a pertànyer al grup A, exclosa la que haja servit per a això: 1 punt. A estos efectes es puntuarà el nivell més alt de titulació acreditada, entenent inclòs en ell aquelles altres titulacions necessàries per a la seua obtenció.
2. Cursos de formació i perfeccionament: fins a 4 punts
Es valorarà fins a 2 punts, la formació genèrica del candidat, considerant com a tal els cursos de formació i perfeccionament de duració igual o superior a 15 h, cursats o impartits per l'interessat, sobre matèries directament relacionades amb l'activitat de l'Institut Valencià de Finances, així com fins 4 punts, la formació específica, valorant com a tal, els cursos de formació i perfeccionament de duració igual o superior a 15 h, cursats o impartits per l'interessat que estiguen directament relacionats amb les funcions pròpies de la plaça convocada, segons el Catàleg de llocs de treball de l'IVF, tot això d'acord amb l'escala següent:
Cursos Genèrics Específics
De 100 o més hores 0,50 punts 1,00 punts
De 80 o més hores 0,35 punts 0,75 punts
De 60 o més hores 0,25 punts 0,50 punts
De 30 o més hores 0,15 punts 0,25 punts
De 15 o més hores 0,10 punts 0,15 punts
Límit parcial fins a 2 punts fins a 4 punts
Només es valoraran per este concepte els cursos que hagen sigut convocats, organitzats o homologats per l'IVF, les administracions

La valoració del coneixement d'anglés s'efectuarà puntuant exclusivament el nivell més alt obtingut.
\* \* \* \* \*

La valoración del conocimiento de inglés se efectuará puntuando exclusivamente el nivel más alto obtenido.
públiques, universitats o fundacions universitàries, instituts o escoles oficials, col·legis professionals i centres o organismes públics de formació, així com per entitats de reconegut prestigi en la matèria impartida. En cap cas, s'adjudicarà cap puntuació per activitats de naturalesa diferent dels cursos, com ara seminaris, jornades, trobades, taules redones, debats o anàlegs.
En cap cas es puntuaran en este subapartat ni en l'anterior, els cursos de valencià i d'idiomes. Tampoc es valorarà en cap dels apartats d'este barem, els cursos i/o assignatures o crèdits pertanyents a una carrera universitària, cursos de doctorat i els dels diferents instituts de les universitats quan formen part del plans d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.
3. Valencià: fins a 4 punts
El coneixement del valencià es valorarà fins a un màxim de 4 punts, prèvia acreditació d'estar en possessió del corresponent certificat expedit o homologat per la Junta Qualificadora de Coneixements del Valencià, d'acord amb l'escala següent:
- Coneixement oral: 1,00 punts
- Grau elemental: 2,00 punts
- Grau mitjà: 3,00 punts
- Grau superior: 4,00 punts
La valoració del coneixement del valencià s'efectuarà puntuant exclusivament el nivell més alt obtingut.
4. Anglés: fins a 2 punts
Es puntuarà fins a un màxim de 2 punts, a raó de 0,40 punts per curs o la seua equivalència si es tracta de cicles de l'escola oficial d'idiomes, o dels nivells de coneixement d'idiomes reconeguts pel Consell d'Europa, segons l'escala següent: